b'\n_START_ARTICLE_\nLiitokalat\n_START_SECTION_\nLajiominaisuuksia\n_START_PARAGRAPH_\nOsa liitokaloista luo rintaev\xc3\xa4ns\xc3\xa4 20\xe2\x80\x9340 p\xc3\xa4iv\xc3\xa4n v\xc3\xa4lein. Joillakin lajeilla rintaevien ohella my\xc3\xb6s vatsaev\xc3\xa4t ovat ep\xc3\xa4tavallisen kookkaat, jolloin kaloilla n\xc3\xa4ytt\xc3\xa4\xc3\xa4 ik\xc3\xa4\xc3\xa4n kuin olevan nelj\xc3\xa4 siipe\xc3\xa4. Useimmat lajit ovat pituudeltaan korkeintaan noin 30\xc2\xa0cm, mutta jotkut lajeista kasvavat noin puolen metrin mittaisiksi. Liitokalojen silm\xc3\xa4t ovat suhteellisesti suuremmat kuin kaloilla keskim\xc3\xa4\xc3\xa4rin. Silm\xc3\xa4t ovat my\xc3\xb6s tavallista litte\xc3\xa4mm\xc3\xa4t, mik\xc3\xa4 parantaa n\xc3\xa4\xc3\xb6n tarkkuutta ilmassa lennon aikana. Liitokalat el\xc3\xa4v\xc3\xa4t meren pintakerroksessa ja k\xc3\xa4ytt\xc3\xa4v\xc3\xa4t ravinnokseen planktonia.\n_START_SECTION_\nLent\xc3\xa4minen\n_START_PARAGRAPH_\nLent\xc3\xa4miseen valmistaudutaan uimalla alhaalta p\xc3\xa4in nopeasti kohti meren pintaa siten, ett\xc3\xa4 ev\xc3\xa4t on taivutettu tiukan vartalonmy\xc3\xb6t\xc3\xa4isesti. Lentoonl\xc3\xa4ht\xc3\xb6vaiheessa pyrst\xc3\xb6ev\xc3\xa4\xc3\xa4 k\xc3\xa4ytet\xc3\xa4\xc3\xa4n potkurimaisesti ponnistukseen, jonka j\xc3\xa4lkeen rinta- ja vatsaev\xc3\xa4t levitet\xc3\xa4\xc3\xa4n lentoasentoon. Kalat eiv\xc3\xa4t heiluttele evi\xc3\xa4\xc3\xa4n lennon aikana, vaan ne tekev\xc3\xa4t liitolennon. Liidon aikana kalojen nopeus saattaa nousta 60 kilometriin tunnissa. Liitojen pituus on tyypillisesti 30\xe2\x80\x9350 metri\xc3\xa4, mutta havaintoja on tehty jopa satojen metrien lennoista, joissa kalat k\xc3\xa4ytt\xc3\xa4v\xc3\xa4t hyv\xc3\xa4kseen nousevia ilmavirtauksia purjelentokoneiden tavoin. Joskus kalat saattavat my\xc3\xb6s tehd\xc3\xa4 useammasta liidosta muodostuvan sarjaliidon ponnistaen pyrst\xc3\xb6ev\xc3\xa4ll\xc3\xa4\xc3\xa4n v\xc3\xa4lill\xc3\xa4 meren pinnasta lis\xc3\xa4\xc3\xa4 vauhtia._NEWLINE_Kalojen joukossa liitokaloilla on hyvin poikkeukselliset kyvyt niit\xc3\xa4 uhkaavilta petokaloilta pakenemiseen, v\xc3\xa4ltt\xc3\xa4en siten helposti esimerkiksi miekka- tai tonnikalojen saaliiksi joutumisen.\n_START_SECTION_\nTaloudellinen hy\xc3\xb6dynt\xc3\xa4minen\n_START_PARAGRAPH_\nLiitokaloja voidaan s\xc3\xa4il\xc3\xb6\xc3\xa4 kuivattamalla, ja niit\xc3\xa4 sy\xc3\xb6d\xc3\xa4\xc3\xa4nkin suuria m\xc3\xa4\xc3\xa4ri\xc3\xa4 Japanissa sushi-herkkupaloina. My\xc3\xb6s liitokalojen m\xc3\xa4ti\xc3\xa4, joka on rapeaa ja punaisen-oranssin v\xc3\xa4rist\xc3\xa4, nautitaan Japanissa Tobiko-sushina.'